En 39-årig mand skal tre år i fængsel og har modtaget en advarsel om udvisning, efter at han onsdag ved Retten i Aalborg blev dømt for at have voldtaget to kvinder. Det skriver Ritzau. Ifølge anklageskriftet, som TV2 Nord er i besiddelse af, fandt voldtægterne sted i Aalborg 24. januar i år og 27. juni sidste år. Den 39-årige mand var i begge tilfælde tiltalt for at have indledt samleje med kvinder, der grundet søvn samt indtag af alkohol og euforiserende stoffer befandt sig i en tilstand, hvor de var ude af stand til at give samtykke til handlingen. Nægtede sig skyldig Ved årsskiftet trådte en ny samtykkelov i kraft. Den betyder, at det er strafbart at have samleje med en person, der ikke samtykker. Tidligere blev det først karakteriseret som voldtægt, hvis gerningsmanden for eksempel brugte vold eller trusler om vold, eller hvis offeret havde været i en tilstand, hvor vedkommende har været ude af stand til at modsætte sig handlingen. - Da dommen blev læst op, fremgik det, at han blev dømt efter anklageskriftet, men så vidt jeg kunne høre, fremgik det ikke, om han også ville være blevet dømt efter den gamle bestemmelse, siger specialanklager Mette Bendix fra Nordjyllands Politi til Ritzau. I retten nægtede den 39-årige sig ifølge Ritzau skyldig, men han modtog dommen.

Referat:
En 39-årig mand er onsdag blevet idømt tre års fængsel for to voldtægter i Aalborg.